Xiaomi ตลาดมือถือของโลก อยู่ในกำมือคนจีน
สำหรับคนไทยเรา Xiaomi อาจจะยังไม่เป็นที่นิยมเท่าไหร่นัก แต่ในประเทศอื่นๆ ทั่วโลกแบรนด์นี้กำลังเป็นที่จับตา เพราะ Xiaomi กำลังจะเข้าตลาดหุ้น ด้วยการระดมทุนที่มีมูลค่าสูงเป็นอันดับ 2 ของโลก  ทำไมนักลงทุนทั่วโลกถึงให้มูลค่า Xiaomi สูงขนาดนี้  ลงทุนแมนจะเล่าให้ฟัง
11 พ.ค. 2561

Xiaomi ตลาดมือถือของโลก อยู่ในกำมือคนจีน / โดย ลงทุนแมน
สำหรับคนไทยเรา Xiaomi อาจจะยังไม่เป็นที่นิยมเท่าไหร่นัก
แต่ในประเทศอื่นๆ ทั่วโลกแบรนด์นี้กำลังเป็นที่จับตา
เพราะ Xiaomi กำลังจะเข้าตลาดหุ้น
ด้วยการระดมทุนที่มีมูลค่าสูงเป็นอันดับ 2 ของโลก
ทำไมนักลงทุนทั่วโลกถึงให้มูลค่า Xiaomi สูงขนาดนี้
ลงทุนแมนจะเล่าให้ฟัง
Xiaomi บริษัทผลิตโทรศัพท์มือถือของจีน กำลัง IPO เพื่อเข้าซื้อขายหุ้นในตลาดหุ้นฮ่องกง โดยคาดว่าจะสามารถระดมทุนได้เป็นเงินอย่างน้อย 3.2 แสนล้านบาท
ซึ่งรองจาก Alibaba บริษัท E-Commerce ยักษ์ใหญ่ของจีนที่เรารู้จักกันดี ในปี 2014 หลังทำ IPO สามารถระดมทุนได้มากถึง 7.9 แสนล้านบาท
บริษัท Xiaomi เกิดขึ้นมานานหรือยัง ?
จริงๆ แล้ว บริษัท Xiaomi พึ่งตั้งมาได้ 8 ปี เท่านั้น
ปี 2010 Xiaomi ถูกก่อตั้งโดย Lei Jun อดีตประธานของบริษัท Kingsoft (บริษัท ซอฟต์แวร์ ของจีน)
นอกจากนั้น Lei Jun ยังเป็นผู้ก่อตั้งเว็บไซต์ 
 ซึ่งเป็นร้านขายหนังสือออนไลน์ ภายหลังถูก Amazon ซื้อไปด้วยมูลค่าประมาณ 2,400 ล้านบาท
แต่ผู้ก่อตั้งจริงๆ แล้วไม่ได้มีเพียงแค่ Lei Jun เท่านั้น ยังมีอีก 7 คนซึ่งมาจากบริษัท IT ชื่อดังทั่วโลกไม่ว่าจะเป็น Microsoft หรือ Google
Xiaomi ทำยังไงถึงโตได้รวดเร็วขนาดนี้ ?
ถ้าเรามาลองนึกดูแล้ว สินค้าจากประเทศจีนส่วนใหญ่แล้ว จะมีจุดหนึ่งที่เหมือนกันก็คือ ราคาถูก เพราะว่า จีนเป็นประเทศที่มีขนาดประชากรมาก เมื่อผลิตได้ในปริมาณมากสินค้าจึงมีราคาถูก
Xiaomi จึงใช้ความได้เปรียบนี้มาตีตลาดคู่แข่งเจ้าอื่นๆ
เราลองมาดูอัตรากำไรที่ทำได้ต่อโทรศัพท์หนึ่งเครื่องกัน
สมมติว่าโทรศัพท์เรามีต้นทุนผลิต และค่าใช้จ่ายอื่นๆ รวม 100 บาท
Apple จะตั้งราคาขายอยู่ที่ 251 บาท
Samsung จะตั้งราคาขายอยู่ที่ 131 บาท
Oppo, vivo และ Huawei จะตั้งราคาขายอยู่ที่ 115 บาท
แต่ Xiaomi ตั้งราคาขายเพียงแค่ 102 บาท คิดเป็นอัตรากำไรต่อชิ้นเพียงแค่ 2 % เท่านั้น
แม้ว่าจะมีกำไรต่อชิ้นที่น้อยแต่ Xiaomi ทำกำไรจากส่วนอื่นๆ แทนอย่างเช่น ระบบขาย Theme ในมือถือของบริษัท
ส่วนในด้านการขาย Xiaomi เน้นการขายผ่านทาง E-commerce และบริการผ่านระบบออนไลน์เป็นหลัก
ล่าสุดปีที่ผ่านมา Xiaomi สามารถบุกเข้าตลาดของอินเดียได้สำเร็จ
จากปี 2016 Xiaomi มีส่วนแบ่งการตลาดอยู่ที่ 10.7 % เพิ่มขึ้นมาเป็น 23.5 % เท่ากับ Samsung ซึ่งมีส่วนแบ่งในตลาดอินเดียเป็นอันดับ 1
ที่สำคัญกว่านั้นคือตลาดอินเดียมีส่วนแบ่งของยอดขายมือถือคิดเป็น 10 % ของทั้งโลก
หมายความว่า ถ้าทั่วโลกขายมือถือทั้งหมด 1,000 เครื่อง จะต้องขายที่อินเดีย 100 เครื่อง
และใน 100 เครื่องที่ขายในอินเดีย ก็จะเป็นของ Xiaomi ประมาณ 24 เครื่อง
ในปีที่แล้วบริษัท Xiaomi อยู่ในลำดับที่ 7 ทำยอดขายทั้งหมด ประมาณ 59 ล้านเครื่อง
รายได้ทั้งหมดอยู่ที่ 480,000 ล้านบาท
ส่วนบริษัทจีนที่ผลิตโทรศัพท์มือถือเจ้าอื่นๆ
Vivo อยู่ลำดับที่ 5 ทำยอดขายทั้งหมด 72 ล้านเครื่อง
Oppo อยู่ลำดับที่ 4 ทำยอดขายทั้งหมด 85 ล้านเครื่อง
Huawei อยู่ลำดับที่ 3 ทำยอดขายทั้งหมด 139 ล้านเครื่อง
จะเห็นได้ว่าคู่แข่งของ Xiaomi นอกจาก Apple และ Samsung แล้ว ที่เหลือก็คือบริษัทจีนทั้งหมด
ก็ต้องคอยติดตามต่อไปว่า Xiaomi จะก้าวขึ้นมาเป็นผู้นำในตลาดโทรศัพท์มือถือของโลกได้หรือไม่
แต่เห็นแบบนี้ก็คงบอกได้ชัดเจนว่า
ในอนาคต ตลาดโทรศัพท์มือถือของโลกกำลังอยู่ในกำมือของคนจีนไปแล้ว..
----------------------
เปิด pre-order หนังสือลงทุนแมน 3.0 พร้อมประทับตราลายลงทุนแมน  (มีจำนวนจำกัด) สั่งซื้อได้ที่เพจเฟซบุ๊ค ลงทุนแมน
----------------------
Reference
-
-
-
-
-
[6221].